Оравскый замок

Оравский замок, словац. Oravský hrad, мад. Árva vára — замок в Словакии в селѣ Оравскый Подзамок, вызнамна доминанта региона Орава, еден з перворядных памятникох замковой архитектуры Словакии, храненый народный памятник културы. Полога Замок лежить о 10 км на сѣверовыход од Долного Кубина, в катастрѣ Оравского Подзамку, над рѣков Орава, на около 100-метровой вышкы скалѣ. История Перва документална упоминка Оравского замка датована роком 1267. Замок тогды належав кралю Бейлови IV., пак дале його наступникам. Од року 1370 замок мав статус жупного замка, а в ньому з кральового повѣрѣня владли замковый жупан (árvai várispán). В року 1484 краль Матяш Корвин поклав за жупана свого немалженского сына Яноша Корвина и даровав му грофску титулу, аж в року 1495 (по смерти Матяша Корвина) тоты, въедно з иншыма маетками одняв му магнат Иштван Заполяи. В року 1556 замок достала до тырвалой держбы родина Турзовцьох (Thurzók) за 18 338 золотых, аж покля им кральовскый двор выдаткы не верне, а од року 1606 — уже яко дѣдичный маеток «за мечом и кудельов». В року 1621, коли выгасла мужска линия рода, женска линия, 7 сестер, створили тзв. Оравскый компосесорат (Оравске замкове панство), маеткы котрого ся все справовали выбраным справцьом: так ся удало захранити и успѣшно розбудововати замок, а в року 1868 ай отворити ту музей, еден з найстаршых в Словакии. По Другой свѣтовой войнѣ маеток панства быв знародненый. Части замка Оравскый замок ся складать з трьох части: горный замок — найстарша часть з XIII. стороча; середный замок — XV. – XVI. стороча, каштель Корвина, каштель Яна з Дубовця, обытна турня; нижний замок — найновша часть, каштель Турзовцьох, каплиця св. Михаила и фара, административны будовы и архив, оборонны первы, другы и третѣ замковы ворота. Интересны факты В середньом замку в скалѣ выбитый 91-метровый колодязь з питнов водов. В часѣ Другой свѣтовой войнѣ нѣмецкы войска зрядили в замку артилерийску дозорну точку, але як на ню выпалили салву совѣтскы «катюшы», забрали ся гет, жебы не ризиковати пошкоджѣня цѣнной памяткы. Жерела и одказы Révai nagy lexikona. 2. köt. Révai Testvérek Irodalmi Intézet Részvénytársaság, Budapest. 1911. мад. Официална сторона Оравского музея словац. Обзор Оравского музея русс. Референции Тоты даны суть часточно або цалком основаны на перекладї статї Oravský hrad на словеньскій Вікіпедії.